嵩嶽十四韻
作者：魏野
朝代：宋

paragraphs: 東西南北嶽，峻極盡難羣。
有感生賢相，無偏像聖君。
四方觀玉像，萬壑絕妖氛。
影入周公側，聲曾漢后聞。
民居依巨蔭，敕祭答殊勳。
洞府高低接，都城左右分。
烟浮巢父水，嵐濕許由墳。
頂闊星難轉，巖高日易曛。
薜蘿藏隠逸，瀑布濺耕耘。
帝籍頒新讀，天香降廟焚。
石危名啟母，柏大號將軍。
獻壽臨雙闕，呈祥出五雲。
將仙存舊跡，封禪驗遺文。
終待移家住，閑眠樂放勳。